मन्नू भंडारी का व्यक्तित्व  
· जन्म 
मन्नू भंडारी का जन्म 3 अप्रैल सन 1931 ई॰ में मध्यप्रदेश के भानपुरा नामक गाँव में एक माड़वारी परिवार में हुआ था। परन्तु वह अपने परिवार के साथ अजमेर के ब्रह्मपुरी मोहल्ले में पली-बढ़ी। उनका वास्तविक नाम महेंद्र कुमारी है, परंतु घर में सबसे छोटी होने के कारण सभी प्यार से मन्नू बुलाते थे। इसप्रकार वह महेन्द्र से मन्नू बन गई।  
· शिक्षा-दीक्षा 
मन्नू भंडारी के शिक्षा जीवन की शुरुआत अजमेर के सावित्री गर्ल्स हाईस्कूल से हुई, जहाँ से उन्होंने सन 1945 ई॰ मैट्रिक तक की पढ़ाई पूरी की। उसी सावित्री गर्ल्स हाईस्कूल के कालेज बनने पर लेखिका ने वहीं से सन 1945-1947 ई॰ में इंटर तक की पढ़ाई पूरी की। सावित्री गर्ल्स कालेज में पढ़ाई के दौरान वह शीला अग्रवाल नाम की अध्यापिका से सबसे अधिक प्रभावित हुई थी। शीला अग्रवाल ने न केवल उनके व्यक्तित्व को सँवारा अपितु उनके साहित्य के दायरा को भी बढ़ाया। साथ ही उन्हें जहाँ अपने पिता से घर की चारदिवारी के बीच रहकर देश की स्थितियों को जानने-समझने की शिक्षा मिली थी वहीं शीला अग्रवाल से उन्हें उन परिस्थितियों में सक्रिय भागीदारी की शिक्षा मिली। बाद में शीला अग्रवाल दिल्ली के आई॰पी॰ कालेज में चली गई। पढ़ाई पूरी होने पर मन्नू भंडारी भी अजमेर छोड़कर अपने बड़े भाई-बहनों के पास कलकत्ता चली गई और वहीं रहकर  बनारस के काशी हिन्दू विश्वविद्यालय से सन 1952 ई॰ में उन्होंने प्राइवेटली स्नातक पूरी की। 
· जीविका एवं कर्मक्षेत्र 
कलकत्ता में ही मन्नू भंडारी के कर्मजीवन की शुरुआत होती है। सन 1952 ई॰ में कलकत्ता के बालीगंज शिक्षा सदन स्कूल से एक शिक्षक के रूप में जुड़ती है। कुछ ही दिनों में इस विद्यालय से उनका गहरा लगाव हो गया। उनके लिए यह स्कूल एक परिवार जैसा बन गया था। परंतु आर्थिक संकट के कारण उन्हें इस स्कूल को छोड़ना पड़ा। अतः सन 1961-64 ई॰ तक कलकत्ता के ‘रानी बिडला कालेज’ कॉलेज के हिन्दी विभाग में अध्यापक के रूप में जुड़ी। बलीगंज शिक्षा सदन छोड़ रानी बिड़ला कालेज से जुड़ना लेखिका में एक दुविधा तथा भावनात्मक उव्देलन उत्पन्न कर रहा था। फिर भी परिस्थितियों के दबाव ने उन्हें रानी बिडला कालेज से जुडने को विवश किया। वहाँ तीन साल तक कार्यरत रहने के बाद सन 1964 ई॰ में उन्होंने दिल्ली के मिरांडा हाउस में प्राध्यापिका के रूप में नियुक्त हुई। वहीं से सन 1991 ई. में सेवानिवृत हुई। उसके बाद सन 1991-94 ई. में प्रेमचंद सृजनपीठ के निर्देशन के पद पर अभीष्ट हुई। 
· पारिवारिक जीवन 
मन्नू भंडारी जन्मी थी मध्यप्रदेश के भानपुरा गाँव में, परन्तु उनका बचपन अजमेर के ब्रह्मपुरी मुहल्ले में बिता। अजमेर के ब्रह्मपुरी मुहल्ले में उनके पिता का दोमंजिला मकान था जिसकी ऊपरी मंजिल में उनके पिता रहते थे। तथा सभी बच्चे नीचे माता के साथ रहते थे। मन्नू भंडारी के पिता श्रीसुख सम्पत राय भंडारी कॉंग्रेस के कार्यकर्ता होने के साथ साथ समाज सुधार के कामों से भी जुड़े हुये थे। वे अपने दरियादिल स्वभाव के कारण कई विद्यार्थियों को अपने घर रखकर पढ़वाते थे। मन्नू भंडारी के पिता एक तरफ जहाँ बहुत कोमल और संवेदेनशील इंसान थे वहीं दूसरी तरफ वे बहुत क्रोधी और अहंवादी थे। वे अंग्रेजी-हिन्दी शब्दकोश के आदिनिर्माता भी थे। उनके पिता आर्यसमाजी होने के कारण घर पर भी उसका प्रभाव था। वे किसी भी प्रकार के अंधविश्वास को नहीं मानते थे। वे न तो जैन धर्मीय रीति-रिवाजो को मानते, न ही कभी व्रत-उपवास करते और न ही आर्यसंस्कारियों के रीतिरिवाज (जैसे हवन यज्ञ या मंत्रोचार) को मानते। उनके पिता प्रगतिशील विचारों वाले व्यक्ति होने के कारण घूँघट-पर्दा, बालविवाह तथा अन्य सामाजिक कुरीतियों का विरोध किया। उन्होंने अपनी बेटी की बिना घूंघट पर्दे के ही विवाह किया, उस समय के यह कार्य एक क्रांतिकारी कदम था। उन्होंने अपनी बेटियों को बेटों की तरह पढ़ाया। 
           मन्नू भंडारी की माता का नाम अनूप कंवरि था। अशिक्षित होने के बावजूद भी वह बहुत ही धार्मिक तथा श्रद्धालु महिला थी। उनमें असीम धैर्य और सहनशक्ति थी। उन्होंने पति की हर ज्यादती को एक पत्नी का प्राप्य माना तथा अपने बच्चों की हर उचित-अनुचित मांग और उनकी जिद को एक माता का कर्तव्य मानकर बड़े ही सहज भाव से उसे पूरा किया। उन्होंने जीवनभर अपने लिए कुछ नहीं मांगा बल्कि अपना पूरा जीवन परिवार के लिए समर्पित था। फिर भी पति के नवाबी आदतें तथा उनकी अधूरी महत्वाकांक्षाओं की यातना का शिकार उनकी माता को होना पड़ा। 
           पाँच भाई-बहनों में मन्नू भंडारी सबसे छोटी थी। सबसे बड़ी बहन की शादी के समय मन्नू भंडारी मात्र सात वर्ष की थी। उनकी बड़ी बहन स्नेहलता तथा बहनोई नवरत्नमल बोर्डिया ईन्दौर में रहते है। उनके दो बड़े भाई भी थे। बड़े भाई का नाम प्रसन्न कुमार और छोटे भाई का नाम बसन्त कुमार था। मन्नू जी से दो साल बड़ी बहन सुशीला के साथ ही मन्नू जी खेलकूदकर बड़ी हुई। घर के आँगन में ही सतोलिया, लँगड़ी-टांग, पकड़म-पकड़ाई, काली टीलो से लेकर गुड्डे–गुड़ियों का विवाह आदि खेल खेले। बहन सुशीला का विवाह पराक्रमसिंह भंडारी से हुआ। विवाह के बाद दोनों कलकत्ता में रहते है। वे वहीं नर्सरी स्कूल चलाती थी। बहन सुशीला और बहनोई मन्नू भंडारी के लिए मातृ-पितृ तुल्य थे। जीवन के हर विषम परिस्थिति मे ढाल बनकर उनकी सहायता की। 
              अपने बाल्यावस्था में मन्नू भंडारी अपने भाइयों के साथ गिल्ली-डंडा, पतंगबाजी, काँच पीसकर माँजा सूतने का काम कर अपना मनोरंजन किया करती थी। आज की तरह उस जमाने में मनोरंजन के बहुत साधन नहीं हुआ करते थे, मनोरंजन के नाम पर यह खेल कूद और महीने दो महीने में भाइयों के साथ सिनेमा जाने की अनुमति थी। यह उनके लिए किसी त्योहार से कम नहीं था। स्कूल और खेल से बचे समय में वे पुस्तकों के साथ समय व्यतीत करती थी। पिता का एक निजी पुस्तकालय था, जिसमे शरतचंद्र और प्रेमचन्द्र की पुस्तकें शामिल थी। मन्नू भंडारी का साहित्य से सर्वप्रथम परिचय शरतचंद्र तथा प्रेमचन्द्र के कहानियों तथा उपन्यासों द्वारा ही हुआ था। मन्नू जी को घर पर भी शैक्षिक  माहौल मिला। जिस समय लड़कियों को स्कूली शिक्षा के साथ साथ सुघड़ गृहिणी और पाक कला का ज्ञान दिया जाता था उस समय पिता का आग्रह यह होता कि मन्नू जी रसोई से दूर ही रहे। वे रसोई को भटियारखाना कहते थे। उनका मानना था कि रसोई में जाने का अर्थ  क्षमता और प्रतिभा को झोंकना है। पिता के कॉंग्रेस के कार्यकर्ता होने के कारण कई राजनीतिक पार्टियों से जुड़े लोगों का घर पर आना जाना तथा बहसें होती थी। अतः वह  चाहते थे कि मन्नू भंडारी उन बहसों में बैठे, शामिल हो ताकि यह जान सके कि देश में चारों ओर क्या हो रहा है। इसप्रकार लेखिका मन्नू भंडारी को अपने भाई-बहनों का सहयोग हर क्षेत्र में मिला हैं। 
· व्यक्तित्व 
बीसवीं शदी की प्रमुख महिला कथाकार मन्नू भंडारी के व्यक्तित्व के विषय में यह कहा जा सकता है, कि उनके साहित्य से उनके सीधे-सादे और सच्चे व्यक्तित्व की झलक दिखाई देती है। उनके व्यक्तित्व निर्माण में उनके पिता का बहुत भूमिका रही है। पिता के अहं परन्तु आदर्शवादी और माता के स्नेहिल तथा उदार स्वभाव के बीच मन्नू भंडारी के व्यक्तित्व का निर्माण हुआ है। शिक्षा तथा राजनीतिक चर्चाओं में सहयोगी होने का सुअवसर उन्हें उनके पिता से ही मिला। वे हमेशा उन्हें प्रोत्साहित ही करते। पिता की ओर से मन्नू भंडारी को रसोईघर में जाने की मनाही थी। वे चाहते थे कि उनके घर होने वाले विभिन्न राजनीतिक पार्टियों के जमावड़े में मन्नू भंडारी शामिल हो और देश की गतिविधिओं से परचित हो।  
                मन्नू भंडारी के व्यक्तित्व को और सवारने तथा निखारने में शीला अग्रवाल का अभूतपूर्व योगदान रहा है। शीला अग्रवाल जो लेखिका की शिक्षिका थी, उन्होंने साहित्य के प्रति रुचि ही नहीं बढ़ाई बल्कि देश की परिस्थितियों के प्रति भागीदार बनने की सीख भी दी। 
           बहुत ही सुलझे व्यक्तित्व की स्वामिनी मन्नू भंडारी के व्यक्तित्व को सवारने में और एक व्यक्ति का जिनका महत्वपूर्ण हाथ था वह है पुष्पमयी बोस। जो बालीगंज शिक्षा सदन की प्रधान अध्यापिका थी। मन्नू भंडारी अपनी आत्मकथा में लिखती है कि 
          तेजस्वी विचार, आत्मीयता, तथा रूढ़िमुक्त साहस उनके व्यक्तित्व की पहचान है। मन्नू भंडारी का जुड़ाव देश की माटी तथा जीवन से था। बचपन से ही देशभक्ति की भावना उनके रगों में थी। जीवन के प्रति सकारात्मकता दृष्टि रखने वाली मन्नू भंडारी को जीवन में अनेक संघर्ष का गुजरना पड़ा। उनकी रचनाएँ जीवन से जुड़ी हुई है। उन्होंने अपनी रचनाओं में पारिवारिक जीवन तथा मानवीय सम्बन्धों को बारीकी से चित्रित किया है। अगाध अनुभव विस्तार और संवेदना की धनी मन्नू भंडारी स्त्री जीवन की हकीकत तथा उनके संघर्ष को अपनी रचनाओं के माध्यम से प्रस्तुत किया है। हिन्दी भाषा के प्रति अथाह प्रेम था अतः विदेशी यात्राओं के दौरान वह हमेशा हिन्दी भाषा में ही अपना भाषण रखती। इसप्रकार कहा जा सकता है, कि मन्नू भंडारी का व्यक्तित्व प्रतिभा सम्पन्न, निडर व्यक्तित्व, राष्ट्रप्रेमी, हिन्दी भाषा प्रेमी तथा एक संवेदनशील महिला तथा साहित्यकार के रूप हमारे समक्ष उभरी हैं। लोकप्रियता तथा प्रसिद्धि मिलने के पश्चात भी उन्होंने हमेशा स्वयं को साधारण ही समझा। मन्नू भंडारी एक अहंमुक्त तथा पारदर्शी व्यक्तित्व की अधिकारिणी थी। 
· विवाह  
मन्नू भंडारी का विवाह साहित्यकार राजेंद्र यादव से सन 1959 ई. के 22 नवम्बर को हुआ।
· यात्राएँ 
मन्नू भंडारी ने अपने जीवन काल में कई यात्राएँ की। अपने देश के विभिन्न स्थानों की यात्राएँ तो की ही साथ ही कुछ विदेशी यात्राएँ भी की। सन 1984 के नवम्बर महीने में मन्नू भंडारी को जर्मनी के कोलोन नामक स्थान में आयोजित हुए साउथ-ईस्ट एशिया की लेखिकाओं के सम्मेलन के लिए निमंत्रण मिला था। यह उनकी पहली विदेश यात्रा थी। इसी यात्रा के दौरान वह वियेना, पेरिस और लंदन भी गई। इसके बाद सन 1991 ई. में उज्जैन आई जहां उन्हें प्रेमचंद सृजनपीठ में निदेशक के रूप में नियुक्त किया गया था। इसके अलावा लद्दाख, शिलाँग, हरिद्वार, ऋषिकेश आदि की यात्रा भी उन्होंने की हैं।
· सम्मान  
सन 1976-80 ई॰ में भारतीय भाषा परिषद द्वारा उपन्यास ‘महाभोज’ के लिए ‘रामकुमार भुवालका’ पुरस्कार प्राप्त हुआ।
सन 1891 ई॰ में उत्तर प्रदेश हिन्दी संस्थान द्वारा महाभोज के पुरस्कृत किया। 
सन 1882 ई॰ में भारतीय भाषा परिषद, कलकत्ता। 
सन 1982 ई॰ में कलाकुंज सम्मान। 
सन 1983 ई॰ में भारतीय संस्कृति संसद कथा समारोह, कलकत्ता। 
सन 2001 ई॰ में राजस्थान संगीत नाटक अकादमी। 
सन 2006 ई॰ में हिन्दी अकादमी दिल्ली द्वारा ‘शलाका’ सन्मान। 
सन 2007 ई॰ मध्यप्रदेश हिन्दी साहित्य द्वारा भवभूति अलंकरण। 
सन 2008 ई॰ के॰के॰ बिड़ला फाउनडेशन की तरफ से ‘एक कहानी यह भी’ के लिए व्यास सम्मान। 
· मृत्यु - मन्नू भंडारी की मृत्यु 15 नवम्बर सन 2021 ई. में गुड़गाँव, हरियाणा में हुआ। 

